Държавен вестник, бр. 93, 2011 г., стр. 48

СТР.  48	
Д Ъ Р Ж А В Е Н  В Е С Т Н И К 	
БРОЙ  93
да уреди обществените отношения, свързани 
със съдебните заседатели (чл. 75 ЗСВ) или с 
вещите лица (чл. 403 ЗСВ), защото това са 
обществени отношения, пряко свързани с 
правосъдната дейност на органите на съдеб­
ната власт, и те не могат да се уреждат от 
кадровия орган на тази власт.
Висшият съдебен съвет не е овластен от 
Конституцията да приема наредби, с които 
да дава първична правна уредба на материя­
та по чл. 133 от Конституцията, защото той 
има правомощията да приема само вътрешни 
правила. Доколкото законовите положения 
се нуждаят от уточняване в детайли с оглед 
прилагането им, ВСС може да извършва 
и външно нормотворчество, съобразено с 
Конституцията и Закона за съдебната власт, 
като приема правила, указания и методики, 
каквито впрочем актове той е издавал в ми­
налото, а някои от тях продължава да издава 
и понастоящем.
Предвид гореизложеното Конституционни­
ят съд установява противоконституционност 
на оспорените чл. 75, 194в и 209а ЗСВ, както 
и на § 126, ал. 1 и § 130 ПЗР ЗИДЗСВ поради 
противоречието им с принципа на правовата 
държава и принципа на разделение на вла­
стите, както и с чл. 130, ал. 6 и чл. 133 от 
Конституцията. 
ІІІ. Относно изискванията за назначаване на 
главен инспектор и инспектори в Инспектората 
към Висшия съдебен съвет – чл. 42, ал. 2 и 3 и 
чл. 50 ЗСВ
С оспорения чл. 42, ал. 2 ЗСВ към съ­
ществуващото изискване за избор на гла­
вен инспектор да има най-малко 15 годи­
ни юридически стаж са въведени още две
изисквания: първото – главният инспектор 
да има специален стаж най-малко 10 години 
като съдия в окръжен или апелативен съд, 
във Върховния касационен или Върховния 
административен съд, прокурор в окръжна 
или апелативна прокуратура, във Върховна 
касационна прокуратура или Върховна ад­
министративна прокуратура или следовател 
в Националната следствена служба или в ок­
ръжен следствен отдел, и второто – главният 
инспектор да е съдия, прокурор или следовател. 
Оспореното изменение в чл. 42, ал. 3 ЗСВ се 
състои до въвеждане на изискването петима 
от инспекторите освен най-малко 12 години 
юридически стаж да имат в рамките на този 
стаж най-малко 5 години стаж в посочените 
по-горе органи (за останалите петима ин­
спектори изискването да имат най-малко 8 
години специален стаж е непроменено). След 
изменението оспореният чл. 50 ЗСВ предвиж­
да главният инспектор и инспекторите след 
изтичането на мандата или при предсрочното 
му прекратяване поради подаване на оставка 
да се възстановяват не на длъжността, която 
са заемали, а на длъжност съдия, прокурор 
или следовател не по-ниска от заеманата 
преди избора.
Групата народни представители оспорват 
сочените разпоредби като противоконституци­
онни, като твърдят, че са дискриминационни 
спрямо адвокати, преподаватели и всички 
останали юристи, както и че противоречат на 
принципите на правовата държава, на чл. 6 
и 132а от Конституцията.
Искането се подкрепя от Инспектората 
към Висшия съдебен съвет, Националната 
следствена служба, Висшия адвокатски съвет, 
Института за модерна политика и Асоциацията 
за Европейска интеграция и права на човека, 
които излагат аргументи, че разпоредбите са 
дискриминационни. 
Министерският съвет, министърът на 
правосъдието, министърът на финансите, 
министърът на вътрешните работи, Вър­
ховният касационен съд и Съюзът на юрис­
тите в България в становищата си считат 
искането за неоснователно в тази част по 
съображения, че не се съзира нетърпимо 
конституционно отклонение, защото новите 
изисквания за квалификация са въведени в 
рамките на допустимата от Конституцията 
целесъобразност. Признакът квалификация 
не е дискриминационен и цели познаване на 
проблемите на съдебната власт към момента 
на назначаването. Твърдят, че изискването за 
главен инспектор е въведено поради значи­
мостта на функциите му да представлява и 
ръководи Инспектората към ВСС.
Разпоредбата на чл. 132а от Конституцията, 
създадена с четвъртата є поправка (ДВ, бр. 12 
от 2007 г.), пестеливо урежда на конститу­
ционно ниво състава на Инспектората към 
ВСС, начина на избор и срока на мандата на 
главния инспектор и инспекторите. За раз­
лика от условията за избор към членовете на 
ВСС, които са конституционно закрепени в 
чл. 130, ал. 2 от Конституцията, в чл. 132а от 
Основния закон не са предвидени условията за 
заемане на длъжностите главен инспектор и 
инспектори. Правомощието да уреди условията 
и реда за избирането и освобождаването им 
чл. 132а, т. 10 от Конституцията предоставя 
на законодателя и това е сторено със Закона 
за съдебната власт. По подобие на чл. 130, 
ал. 2 от Конституцията чл. 42, ал. 1 и 2 ЗСВ 
въвежда за избор на главен инспектор същите 
изисквания като за член на ВСС, а именно да 
е юрист с високи професионални и нравствени 
качества и с 15 години юридически стаж като 
допълнителен критерий за професионализъм. 
С оспорените разпоредби като гаранция за 
професионализъм на главния инспектор и на 
част от инспекторите се въвежда и изискване